Dogter wil parool vir ouers se moordenaars verhoedJohn en Bina Cross. Foto: Verskaf WAARSKUWING: Die inhoud van die berig is grafies van aard en kan sensitiewe lesers en kinders ontstel. Die dogter van John en Bina Cross, die bejaarde egpaar wat meer as 17 jaar gelede wreed op hul plaas in die Gravelotte-omgewing in Limpopo gemartel en vermoor is, sal Woensdag teen haar ouers se moordenaars in hul paroolaansoek getuig. Ephraim Mokwena en Michael Malamela, wat destyds elk tot 50 jaar tronkstraf gevonnis is, sal Woensdag in ŉ hof in Thohoyandou verskyn om vir parool aansoek te doen. Lita Fourie, die Cross-egpaar se dogter, het aan Maroela Media gesê sy is verlede week deur die owerhede gebel en versoek om die paroolverrigtinge by te woon. “Ek sal beslis hulle paroolaansoek teenstaan. Ek het reeds vir die persoon van korrektiewe dienste wat my gebel het gesê dit dra glad nie my goedkeuring weg dat hulle vrygelaat word nie,” het sy gesê. “Hulle is gewoontemisdadigers en in my oë sal hulle nooit verander nie. Die kans dat hulle weer gaan moor, is baie goed. As jy so baie met plaasaanvalle te doen het soos ek, weet jy ŉ mens is nooit weer dieselfde ná so ŉ aanval nie. Jou hele lewe word vir ewig daardeur beïnvloed. Hulle is misdadigers en dit is hoe ek hulle altyd sal sien.” Fourie het ná die moord op haar ouers die Tabita-organisasie begin, ŉ organisasie wat ondersteuning aan die slagoffers van plaasaanvalle bied. Maroela Media het vroeër berig John (78) en Bina (76) is op 16 April 2000 aangeval toe hulle die middag omstreeks 15:00 van die kerk af tuis gekom het. Mokwena en Malamela het reeds die oggend by die huis ingebreek en die egpaar ingewag. Malamela het voorheen vir die Cross-egpaar gewerk. Mokwena en Malamela het tydens die aanval, wat ongeveer vyf uur lank geduur het, kookwater oor Bina uitgegooi en haar drie keer geskiet. Sy het egter nie onmiddellik gesterf nie, maar het op die vloer bly lê waar sy doodgebloei het. John is aanvanklik een keer in sy bobeen geskiet en herhaaldelik geslaan en geskop. Hy is kort daarna nog ŉ keer met ŉ .22-geweer geskiet. Hy is later in die bad vasgemaak, waar ŉ spuitkraan gebruik is om vuurwarm water in sy keel af te spuit. Volgens Fourie het ŉ nadoodse ondersoek getoon dat die water John inwendig erg gebrand het en dat sy maag vol water was. Hy is uiteindelik met ŉ .303-geweer in die bad doodgeskiet. Mokwena en Malamela het vuurwapens, juweliersware en verskeie huishoudelike items geroof voordat hulle met die egpaar se motor op die vlug geslaan het. Hulle is die volgende oggend in hegtenis geneem. Fourie het Dinsdag gesê sy glo nie ŉ brief wat Mokwena en Malamela later vanuit die gevangenis aan haar geskryf het en waarin hulle om verskoning vra vir hul dade, was opreg bedoel nie. “Hulle het dit net geskryf omdat daar vir hulle gesê is om dit te skryf. Dit was soos ŉ CV opstel. Dit was nie opreg bedoel nie,” het sy gesê. “Tydens die verhoor het een van die speurders vir Michael [Malamela] in die hof gesê hy gaan baie lank sit vir wat hy gedoen het. Toe antwoord hy: ‘But at least I’m alive’. Daar is geen berou by hom vir wat hy gedoen het nie.” Zandile Mabunda, kommunikasiebestuurder van die Thohoyandou-gebied van die departement van korrektiewe dienste (DKD), het vroeër aan Maroela Media bevestig dat Mokwena en Malamela in aanmerking kom om voor die korrektiewe toesig- en paroolraad te verskyn. Sy het gesê volgens departementele beleid mag sy egter nie spesifieke besonderhede van individuele oortreders bekendmaak nie.